b'\n_START_ARTICLE_\nGorenjski muzej\n_START_PARAGRAPH_\nGorenjski muzej je pokrajinski muzej, ki ima glavne razstavne prostore v Kranju, obenem pa \xc5\xa1e pet dislociranih lokacij po celi Gorenjski._NEWLINE_Modeli dedi\xc5\xa1\xc4\x8dine, ki jih zbira, hrani, raziskuje in predstavlja Gorenjski muzej, so namenjeni sodobnim potrebam: bodo naj v oporo pri tvorbi in vzdr\xc5\xbeevanju regionalne in lokalnih identitet ter v navdih in pomo\xc4\x8d za iskanje re\xc5\xa1itev sodobnih kulturnih problemov ljudi na Gorenjskem in \xc5\xa1ir\xc5\xa1e. Svoje poslanstvo gradi na podlagi nosilnih zbirk: arheolo\xc5\xa1ke, etnolo\xc5\xa1ke, zbirke ljudske umetnosti, starej\xc5\xa1e, umetnostne, kulturne in novej\xc5\xa1e zgodovine ter sodobnosti, kabineta slovenske fotografije, likovne ustvarjalnosti Gorenjske in pre\xc5\xa1erniane. Muzej je usmerjen v nenehno komuniciranje z okoljem - dedi\xc5\xa1\xc4\x8dino predstavlja z razstavami, publikacijami, na delavnicah, \xc5\xa1tudijskih kro\xc5\xbekih in predavanjih._NEWLINE_V Kranju so razstavni prostori v Mestni hi\xc5\xa1i in Pre\xc5\xa1ernovi hi\xc5\xa1i.\n_START_SECTION_\nStalne razstave\n_START_PARAGRAPH_\nV Mestni hi\xc5\xa1i je na ogled Renesan\xc4\x8dna dvorana ter tri stalne razstave: dela akademskega kiparja Lojzeta Dolinarja (1893\xe2\x80\x931970), arheolo\xc5\xa1ka razstava \xc5\xbdelezna nit in etnolo\xc5\xa1ka razstava Ljudska umetnost na Gorenjskem. Stalna razstava \xc5\xbdelezna nit prikazuje razvoj prostora, na katerem danes stoji mesto Kranj, od geolo\xc5\xa1kih obdobij do zgodnjega srednjega veka._NEWLINE_V pritli\xc4\x8dju je tudi galerija Mestne hi\xc5\xa1e v Kranju, ki je namenjena ob\xc4\x8dasnim razstavam.\n_START_SECTION_\nPre\xc5\xa1ernova hi\xc5\xa1a\n_START_PARAGRAPH_\nPre\xc5\xa1ernova hi\xc5\xa1a v Kranju je bila 8. februarja 1964 spremenjena v spominski muzej, saj je pesnik v njej pre\xc5\xbeivel malo ve\xc4\x8d kot zadnji dve leti svojega \xc5\xbeivljenja (1846 do 1849). Ko je Pre\xc5\xa1eren pri\xc5\xa1el v Kranj oktobra leta 1846 je najel stanovanje v prvem nadstropju hi\xc5\xa1e, katere lastnik je bil pivovar Franz Mayer. Hi\xc5\xa1a sicer datira v drugo polovico 15. in prvo polovico 16. stoletja. Pre\xc5\xa1eren je v Kranju \xc5\xbeivel s svojo sestro Katro, ki je bila njegova gospodinja, in z nezakonskim sinom Andreja Smoleta, Andrejem Rudolfom, ki je bil njegov pisar. Z originalnim pohi\xc5\xa1tvom sta danes opremljena Pre\xc5\xa1ernova spalnica in njegova odvetni\xc5\xa1ka pisarna.'